Gedig: PopuliereArgieffoto (Foto: Pixabay) Die volgende gedig is gekies vir publikasie in die AVBOB Poësiebiblioteek en word heruitgegee met die toestemming van die AVBOB Poësieprojek . Om dié biblioteek van meer as 18 000 gedigte in al 11 landstale te besigtig, klik hier. “Populiere” deur Hannes Visser Populiere in jou winter het jy gevra dat ons jou bed moet draai jy wou die populiere sien voor hulle winter kom jy het julle stories vir ons vertel van saam grootword en onder hulle speel en verlief raak en trou terwyl hulle blare op julle reën ons het jou bed tot by die venster gestoot en soggens die gordyne vroeg oopgetrek sodat jy met jou populiere kon praat en vir oulaas kyk hoe hulle verkleur en toe die blare in oker en oranje hulle reis grond toe begin het jy jou oë toegemaak en saam af en affer afgeval om jou nuwe seisoen te begin.